» Un pintor de Barcelona guanya el Premi de Pintura La Mútua | EL9NOU.CAT
Un pintor de Barcelona guanya el Premi de Pintura La Mútua
Fernando Jiménez Espinosa (Barcelona, 1969), amb l’obra Estigmas, és el guanyador de la tercera edició del Premi de Pintura La Mútua de Granollers, que presentava com a novetat la concessió d’un únic premi de 12.000 euros.
24/06/2012 | 16:00
25219.jpg |
Finalment, però, el jurat, davant les obres presentades, va decidir atorgar una menció d’honor, sense dotació econòmica, a Emilio Fornieles Rodríguez (Terrassa, 1975) per un oli sobre fusta titulat The wave. El veredicte i l’entrega del premi es va fer la setmana passada a la sala d’actes de l’edifici del CEMAV, on també s’exposen algunes de les obres finalistes.
Per a Jiménez, pintor autodidacta amb 25 anys de dedicació professional, el premi de La Mútua és el primer que ha guanyat. “Havia quedat finalista en molts, però no havia aconseguit cap primer premi”, explicava satisfet i emocionat divendres després de rebre el guardó. Aquesta era la segona vegada que es presentava al premi de La Mútua, i en aquesta ocasió va optar per fer un oli sobre tela amb una figura femenina nua que, segons ell, representa “la caiguda del mite del príncep blau, el moment en què t’adones que els somnis que t’han inculcat de petit no són reals”.
Per fer-la, l’autor ha utilitzat la tècnica del clivellatge, és a dir, el trencament de parts de la pintura. “Ho vaig haver de fer diverses vegades per aconseguir l’efecte desitjat”, va reconèixer Jiménez. “Al final, hi ha com una part d’accidentalitat en l’obra”, va afegir. El pintor també va explicar que sempre pintava figuratiu i, en moltes ocasions, en la seva obra apareixia la figura humana amb molts temes relacionats amb la feminitat.
MÉS DE 200 OBRES PRESENTADES
En aquesta edició del certamen s’hi van presentar un total de 202 obres, procedents de diferents punts de Catalunya i l’Estat espanyol, i també de fora, com Portugal. D’aquest total, el jurat en va seleccionar 25 com a finalistes, de les quals en va triar 15 més, que són les que ara estan exposades. Entre aquestes hi ha la del pintor de Granollers, Àlex Santafé Morales, amb l’obra titulada Borriqueros, i el de Parets, Pere Vilardebó, amb Daaama. Fa dos anys, Vilardebó ja va guanyar el segon premi d’aquest certamen.
El president de La Mútua, Joan Díaz, va reconèixer que aquest any havia estat molt difícil escollir només un guanyador. Per això, al final s’havia decidit concedir una menció d’honor. Díaz també va destacar la professionalitat del jurat, format per Núria López-Ribalta, Roser Masip, Lídia Górriz, Luisa Noriega, Jordi Díaz Alamà, Ricard Blanch, José Manuel Infiesta, Carme Clusellas i Daniel Giralt Miracle.